R. Fico, predseda vlády SR: (2010-05-26):
Vážené dámy a páni, ja som nielen dnes, ale, myslím si, aj pri iných príležitostiach vyjadril plnú úctu a rešpekt k občanom Slovenskej republiky maďarskej národnosti. A pýtam sa, v čom je tá podstata vašej argumentácie, že Slovensko bude mať menej štátnych občanov? Prečo by malo mať? Pozrime sa, aká právna úprava o získaní maďarského štátneho občianstva platila v Maďarsku doteraz. Bolo to vcelku jednoduché. Nebolo ani presne definované, dĺžka obdobia, počas ktorého mal občan Slovenskej republiky bývať na území Maďarskej republiky a mohol požiadať o maďarské občianstvo. Predsa to mohli urobiť inak. Mohli povedať, že trvalý pobyt stačí dva dni na území Maďarskej republiky. A odtiaľto by odišli občania Slovenskej republiky na dvojdňový výlet a žiadali by občianstvo v Maďarskej republike. Veď žiadosť o štátne občianstvo Maďarskej republiky musí mať nejaké objektívne ekonomické a sociálne faktory. My tvrdíme, že si vážime občanov Slovenskej republiky maďarskej národnosti, že sa im snažíme vytvárať dobré podmienky na území Slovenskej republiky. Pýtam sa preto, prečo by títo ľudia mali zo Slovenska odchádzať? Veď strata slovenského občianstva je podmienená individuálnym dobrovoľným aktom takéhoto človeka. To nie je nejaké masívne rozhodnutie, ktoré sa týka všetkých občanov maďarskej národnosti. Ale čo nechceme, a to hovorím smrteľne vážne, no ja nechcem, vážené dámy a páni, aby pán Csáky si zobral maďarské občianstvo a sedel tu v parlamente. S prísahou na maďarského svätého Štefana a na Maďarskú republiku. Toto nechceme! Ak to urobí... (Potlesk.) Ak to niekto urobí, vážené dámy a páni, ak niekto prijme občianstvo Maďarskej republiky, nemá na to žiadne ekonomické, sociálne a finančné dôvody. Jediné dôvody sú politické dôvody. A ak chce niekto z politických dôvodov vytĺkať politický kapitál, tak potom musí prísť rozhodnutie, ktoré sme uzatvorili dnes, alebo pravdepodobne uzatvoríme hlasovaním o tomto návrhu zákona. Počúval som argumenty, ktoré tu padli ohľadne efektivity alebo neefektivity konkrétneho zákona. Nemôžeme neuznať pas, ktorý bol vydaný v inej krajine. Ten pas je platný a nemáte žiadnu možnosť povedať, že my tento pas jednoducho neuznávame, ak je tento pas uznávaný v ostatných štátoch Európskej únie a celého sveta. Ale ja idem teraz ďalej, vážené dámy a páni. Netajme sa a netvárme sa, že to tak nie je. Priznanie dvojakého občianstva alebo možnosť získať dvojaké občianstvo je základom pre postupné udeľovanie aktívneho a pasívneho volebného práva. Ako chceme zabrániť niekomu na Slovensku, aby vykonával aktívne alebo pasívne volebné právo v Maďarsku? A ja vám poviem, v čom je tá perfídnosť tohto návrhu. FIDESZ chce, aby päť miliónov Maďarov, ktorí žijú mimo územia Maďarskej republiky, aby – z týchto piatich miliónov sú možno štyri milióny voliči – mali možnosť voliť a ovplyvňovať politické pomery v Maďarsku. Viete, v čom je to perfídne? V tom je to, že títo ľudia nebudú hodnotiť situáciu podľa ekonomických a sociálnych podmienok v Maďarsku, ale budú hodnotiť len podľa toho, ako sa k nim FIDESZ bude správať z Maďarska smerom do týchto krajín. No ale im sa to musí páčiť. Keď bude FIDESZ rozprávať o Veľkom Maďarsku, bude rozprávať o všetkom možnom, tak to si vlastne na seba ťahá štyri milióny voličov z ostatných štátov. Čiže voliči nebudú voliť na základe toho, ako sa majú, aké majú dôchodky, aké majú sociálne zabezpečenie, ale podľa toho, akú veľkú maďarskú politiku bude kričať spoza Dunaja FIDESZ a pán Orbán. V tomto to je nebezpečné! V tomto prípade ide o podstatne viac, ako si možno tu myslíme, preto nemáme šancu zabrániť efektivite tohto zákona a jeho vykonávaniu. Naozaj mám pocit, že hľadáte nejaké argumenty, aby ste nemuseli tento zákon podporiť. Ja to jednoducho rešpektujem. Ale pozor, ide o viac ako iba o nejaké politikárčenie. Myslím, že to povedal veľmi presne aj predseda HZDS, ktorý povedal, že tu už ide o niečo, kde by sme mali spoločne uvažovať, ako postupovať. Dovoľte mi jednu poznámku spätne do minulosti. Pamätáme sa na vstup do Európskej únie, kedy bolo treba zorganizovať na Slovensku referendum. A priznajme si to, vážené dámy a páni, keby vtedy referendum nepodporilo HZDS a SMER – sociálna demokracia, tak to referendum nie je úspešné. Dúfam, že aspoň s týmto súhlasíte. Koľko bolo v referende ľudí? 51 %? Koľko bolo? Ja si to nepamätám presne. (Reakcia z pléna.) Koľko? (Reakcie z pléna.) No nech bolo, 52 % ľudí sa zúčastnilo referenda pri vstupe do Európskej únie. Aj my sme vtedy, aj my sme mohli, lebo účasť bola, myslím, 52 %. (Reakcia z pléna.) No počkajte, ale ja chcem dokončiť tú myšlienku. Keby vtedy... (Reakcia z pléna.) Ale to bol teda naozaj veliký dialóg, veľký dialóg vtedy bol, naozaj. Z toto dialógu som doteraz nadšený. Napríklad dialóg v Slovenskom pozemkovom fonde, dialóg na Úrade pre verejné obstarávanie – a všade sme si ani nepípli! Nerozprávajte, pán poslanec, aký dialóg? Neexistovalo nič. Ale mali sme, ale mali sme záujem o podporu národnoštátnych záujmov Slovenska. My sme takisto mohli povedať, ako ste vy povedali pri Lisabonskej zmluve, že nebudeme podporovať vládu, pretože chceme, nech sa stane zle. Nech si sama ona potom zoberie zodpovednosť za to, že referendum nebude úspešné. Ale urobili sme to. Nerobili sme z toho politiku, ako ste to urobili vy pri Lisabonskej zmluve alebo ako ste to urobili pri eure. A chcem tu vyhlásiť pred všetkými, ako sme tu, nech to dopadne akokoľvek po týchto voľbách 12. júna, akokoľvek, ak bude táto strana poslaneckej snemovne v opozícii, nikdy tak ako vy nezneužijeme národnoštátne záujmy na politikárčenie. Nikdy! (Potlesk.) A robíte to od rána do večera. (Potlesk.) Vážené dámy a páni, myslím si, že v danom prípade musíme prijať toto rozhodnutie, nemáme iné riešenie. Opäť s plnou úctou a rešpektom k občanom Slovenskej republiky maďarskej národnosti myslím si, že neexistuje žiadny dôvod na to, aby odchádzali, pokiaľ ide o štátne občianstvo, zo Slovenska, ale aby zostali občanmi Slovenskej republiky. Kto to chce politicky zneužívať, musí rátať s právnou úpravou, ktorá – ako povedal pán minister zahraničných vecí – je absolútne štandardná, je európska a je normálna. Nech sa páči, pán Csáky a celé SMK, zoberte si maďarské štátne občianstvo, skončili ste v slovenskom parlamente. Iná odpoveď, bohužiaľ, nemôže existovať pre takýchto ľudí. (Potlesk.) Prosím vás o podporu tohto zákona. (Potlesk.)